Ներքաղաքական ճգնաժամը Լիբանանում ծագեց նոյեմբերի 4-ին, երբ վարչապետ Սաադ Հարիրին Էր-Ռիյադ կատարած աշխատանքային այցի ընթացքում անսպասելիորեն հայտարարեց իր հրաժարականի մասին: Այդ քայլը Հարիրին պատճառաբանում էր Լիբանանի տարածքում իր կյանքին սպառնացող վտանգով և Իրանի որդեգրած ապակառուցողական քայլերով: Լիբանանցի քաղաքական գործիչները, այդ թվում՝ Սաադ Հարիրիի թիմակիցների մեծ մասը, վստահ են, որ Սաուդյան Արաբիայի իշխանությունները վարչապետին ստիպել էին հրաժարական ներկայացնել: Արևմտյան մի շարք աղբյուրների պնդմամբ՝ Սաուդյան Արաբիան դժգոհ էր Լիբանանում Իրանի ազդեցության աճից և դրա սահմանափակմանն ուղղված՝ Հարիրիի ձեռնարկած քայլերի անարդյունավետությունից: Սաուդյան Արաբիայի իշխանությունները, սակայն, շարունակում են կտրականապես հերքել, թե Հարիրիին ուժով են պահում թագավորության տարածքում: